Diari Oficial de la Generalitat Valenciana


Sumari del DOGV 6886, del 22-10-2012 (2012/9428)

RESOLUCIÓ de 25 de juny de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció de la Fundació Museu del Taulell Manolo Safont de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6886

Data del DOGV
:   22-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9428


Data del document
:   25-06-2012

Organisme emissor
:   Conselleria de Justícia i Benestar Social

Tipus de document
:   Resolució

RESOLUCIÓ de 25 de juny de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció de la Fundació Museu del Taulell Manolo Safont de la Comunitat Valenciana. [2012/9428]  
Vist l'expedient sobre ratificació pel Protectorat de l'acord d'extinció adoptat pel Patronat de la Fundació Museu del Taulell Manolo Safont de la Comunitat Valenciana, d'ara en avant la Fundació, d'acord amb els següents:  
  
Fets  
Primer. Amb data de registre d'entrada de 26 d'abril de 2012 de la Conselleria de Justícia i Benestar Social, la Fundació esmentada va presentar la sol·licitud de ratificació de l'acord d'extinció, adoptat pel seu Patronat el 29 de febrer de 2012, per la impossibilitat material del compliment dels fins fundacionals.  
L'acord d'extinció mencionat consta elevat a escriptura pública el 12 d'abril de 2012, autoritzada pel notari del Col·legi de València, Rafael Fabra Aparici, amb el núm. 321 del seu protocol.   
S'aporta igualment la memòria justificativa de la concurrència de causa d'extinció de la Fundació i el balanç de situació en la data d'extinció.  
Segon. La Fundació es va inscriure per Resolució de 25 de novembre de 2004, del secretari autonòmic de Justícia i Interior de la Conselleria de Justícia i Administracions Públiques, amb la classificació de cultural.  
El fundador és l'Ajuntament d'Onda, representat per l'alcalde president, Enrique Navarro Andreu.  
L'article 6 dels Estatuts establix, com a objecte global, la valoració i la potenciació del patrimoni cultural, històric, artístic, etnològic i industrial que conserva el Museu del Taulell Manolo Safont, a partir del desenrotllament de les missions fonamentals de la institució museística, que són: conservar, investigar i difondre els béns culturals que preserva, i dur a terme totes aquelles accions relacionades amb els anteriors objectius.  
L'últim Patronat inscrit en el Registre de Fundacions de la Comunitat Valenciana per Resolució de 31 de gener 2012, del secretari autonòmic de Justícia de la Conselleria de Justícia i Benestar Social, és el següent: president: 1. Alcalde president de l'Ajuntament d'Onda (Grup Popular), Salvador Aguilella Ramos. Vicepresident: 2. La tinent d'alcalde de l'Àrea de Cultura (Grup Popular), María-Dolores Feliu García. Secretari no patró: Marc Ribera Giner. Vocals representants del grups polítics de l'Ajuntament d'Onda: 3. José Vicente Iserte Ibánez, regidor (Grup Popular); 4. Juan Miguel Salvador Pérez, regidor (Grup Socialista), i 5. Santiago Bojados Ferrando, regidor (Grup Espanya 2000). Vocal abans designat per la Conselleria de Cultura i Esport (en aquell moment Conselleria de Turisme, Cultura i Esport): 6. La directora general de Patrimoni Cultural Valencià, Marta Alonso Rodríguez. Vocals persones jurídiques: 7. AICE, representada per Carlos Feliu Mingarro; 8. ANFFECC, representada per Ángel Navarro Peris; 9. Arce Ceràmica, SL, representada per Salvador Tin Tin; 10. ASCER, representada per Joaquín Piñón Gaya; 11. ASEBEC, representada per Francesc Ortells Ros; 12. Associació Espanyola de Tècnics Ceràmics, representada per José Ribera Facundo; 13. Autobuses Furió, SL, representada per Rafael Beltrán Izquierdo; 14. Azulindus i Martí, SA, representada per Joaquín Alfonso Aguilella; 15. Cambra Oficial de Comerç, Indústria i Navegació de Castelló, representada per Salvador Martí Huguet; 16. Caja Rural Nuestra Señora de la Esperanza d'Onda, S. Ccop. de Crèdit V, representada per Juan-Manuel Ribes Olucha; 17. Cerámica Realonda, SA, representada per Isidro Zarzoso Bonet; 18. Cerámicas Navarti, SL, representada per Javier Navarro Martí; 19. Cerypsa Cerámica, SA, representada per José Gallén Desplá; 20. Colores Cerámicos, SA, representada per Vicente-Antonio García Molina; 21. En & Cel Group 2003, SL, representada per Celso López Gómez; 22. Euroatomizaado, SA, representada per Felipe-Carlos Camacho Merino, 23. Fritta, SL, representada per Daniel Cadroy Viciano; 24. Fundació Caixa Castelló, representada per Enrique Heredia Robres; 25. Gaia Fores, SL, representada per Joaquín Piñón Gaya; 26. Hijos de Cipriano Castelló Alfonso, Societat Limitada, El Molino, representada per José-Vicente Castelló Olucha; 27. Hispania Cerámica, SA, representada per José Arrandis Sorribes; 28. L'Institut de Promoció Ceràmica de la Diputació de Castelló, representat pel diputat, Héctor Folgado Miravet; 29. Kaleidos Desing, SL, representada per Renzo Giorgetta; 30. Natucer, SA, representada per Manuel Rubert Andrés; 31. Peronda-Peris y Cia, SA, representada per Joaquín Peris Fornás; 32. Quimicer, SA, representada per José-Miguel Viciano Roca; 33. Smalticeram España, SA, representada per Llorer Palazzi; 34. Sociedad Española de Cerámica y Vídrio, representada per Jorge Bakali Bakali; 35. Styilgraph Hispania, SL, representada per Maurici Cavagnari; 36. Talleres Furo, SA, representados per Francesc Ortells Ros; 37. Taulell, SA, representada per Cristóbal Badenes Gómez; 38. Universitat Jaume I, representada per Juan-Bautista Carda Castelló; i 39. Vernis, SA, representada per Carlos Gonzalvo Lucas. Inscriure en el Registre de Fundacions de la Comunitat Valenciana, la nova composició i organització del Consell Rector de la Fundació Museu segons és descriu a continuació: president: l'alcalde de l'Ajuntament d'Onda, Salvador Aguilella Ramos. Vicepresident: la tinent d'alcalde de l'Àrea de Cultura d'Ajuntament d'Onda, María-Dolores Feliu García. Secretari: Marc Ribera Giner. Vocals: José Vicente Iserte Ibánez, (regidor Grup Popular); Juan Miguel Salvador Pérez, (regidor Grup Socialista); Héctor Folgado Miravet (Ipc-Diputació de Castelló); Marta Alonso Rodríguez (Direcció General de Patrimoni); Joaquín Peris Fornás (per Onda): Joan Manuel Ribes Olucha (Caixa Rural Ntra-Sra. de la Esperanza d'Onda) i José Ribera Facundo (ATC).  
  
La dotació inicial de la Fundació va ser de setanta mil tres-cents cinquanta-cinc euros amb seixanta-nou cèntims (70.355,69 €), que és el valor de l'usdefruit d'un edifici cedit pel fundador (Ajuntament d'Onda).  
Tercer. En l'acord adoptat pel Patronat es dóna compte del funcionament deficitari de la Fundació en els últims anys, i es remet a l'informe econòmic efectuat pel liquidador en què textualment s'assenyala:  
  
«Tal com s'explica en l'acta d'aprovació de la dissolució, el motiu d'esta residix que encara que la Fundació està composta per 41 patrons, l'Ajuntament d'Onda és el que suporta quasi el 90% dels costos d'esta, ja que hi ha, a més dels gastos comptabilitzats en la Fundació, altres gastos carregats directament en els comptes de l'Ajuntament.  
  
Davant de la impossibilitat dels altres patrons de suportar la càrrega d'esta directament, el president en representació de l'Ajuntament, i amb la conformitat dels altres patrons, s'ha decidit traspassar tots els fons de la Fundació a l'Ajuntament el qual ja és propietari dels béns mencionats, només que fins a la data estaven cedits a la Fundació.  
Al mateix temps i com es pot comprovar amb les dades comptables i financeres que hi adjuntem, la Fundació any rere any està presentant pèrdues en el manteniment d'esta a causa de la falta d'ingressos aliens a les aportacions patronals, les quals, cada any i a causa de la crisi del sector de taulells, són cada vegada menors».  
Quant al destí del romanent, després de l'oportuna liquidació, s'acorda pel Patronat la transferència a l'Ajuntament d'Onda, en consonància amb el que establix l'article 47 dels Estatuts.  
Quart. Consta en l'expedient l'informe de la secció de comptabilitat del Servici d'Entitats Jurídiques de 12 de juny de 2012, segons el qual:  
  
«La Fundació ha presentat els comptes regularment i els té depositats fins a 2011.   
Segons el balanç de situació tancat en data 29 de febrer de 2012 de l'acord d'extinció, l'actiu de la Fundació ascendix a un total de 156.894,44 euros i el seu passiu corrent a 14.546,96 euros amb el desglossament següent: 2.790,91 € en concepte de «Proveïdors» i 11.756,05 € «d'Altres creditors».  
Per tant, abans de l'inici de les operacions de liquidació i sense tindre en compte els nous gastos i obligacions que de les operacions mencionades es pogueren derivar, si del seu actiu descomptem els comptes esmentats de passiu corrent per import de 14.546,96 euros, obtenim com a resultat que el patrimoni net de la Fundació ascendiria a la quantitat de 142.302,48 euros, quantitat que és molt superior a la dotació fundacional de 70.355,69 euros.  
Des del punt de vista econòmic comptable s'estima que l'expedient d'extinció està prou documentat, no obstant això, pel fet de figurar encara en el balanç d'extinció comptes de deutors i creditors pendents de saldar, no serà possible determinar el romanent a transferir a l'Ajuntament d'Onda fins al tancament de les pertinents operacions de liquidació.»  
  
Quint. Atenent els antecedents mencionats, la Comissió de Protectorat, en la sessió de 19 de juny de 2012, emet l'informe favorable, entre altres, el punt del dia corresponent a la ratificació de l'acord d'extinció aprovats pel Patronat de la Fundació Museu del Taulell Manolo Safont de la Comunitat Valenciana, en els termes expressats en els apartats precedents.  
  
Fonaments de dret  
Primer. L'article 9 del Decret 05/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, així com l'article 1 del Reglament Orgànic i Funcional de la Conselleria de Justícia i Benestar Social, aprovat per Decret 99/2011, de 26 d'agost del Consell, determina que a esta Conselleria correspon exercir, entre altres, les competències en matèria de fundacions.  
Segon. L'article 2 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana s'exercix per la Conselleria competent en matèria de fundacions, i correspon al conseller la titularitat del Protectorat, sense perjuí de la possibilitat de la seua delegació o desconcentració.  
  
Tercer. Esta Secretaria Autonòmica de Justícia és competent per a conéixer i resoldre este expedient per delegació de l'exercici de competències en virtut del que establix la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana.  
«1. L'extinció de les fundacions es regirà pel que establixen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana».  
L'article 31 de la Llei 50/2002, assenyala que la fundació s'extingirà:  
c) Quan siga impossible la realització del fi fundacional, sense perjuí del que establixen els articles 29 i 30 d'esta llei.  
D'acord amb el que s'ha assenyalat en l'article 32 del mateix text legal, relatiu a les formes d'extinció:  
2. En els supòsits previstos en els paràgrafs b), c) i e) de l'article anterior, l'extinció de la fundació requerirà l'acord del Patronat ratificat pel Protectorat.  
Si no hi haguera acord del Patronat, o este no fóra ratificat pel Protectorat, l'extinció de la fundació requerirà una resolució judicial motivada, que podrà ser instada pel Protectorat o pel Patronat, segons els casos.  
Quint. De conformitat amb l'article 26 de Llei 8/1998, l'extinció suposa l'obertura del procediment de liquidació, es reflectixen les oportunes operacions en el balanç de liquidació, i es requerix, igualment, l'aprovació del Patronat i la corresponent ratificació del Protectorat.  
  
Sext. Els estatuts de la Fundació establixen en l'article 47 que, «en cas d'extinció de la Fundació li succeirà universalment l'Ajuntament d'Onda».  
Sense perjuí de l'expressió literal utilitzada en el precepte estatutari mencionat, d'acord amb la legislació fundacional, el romanent serà transferit una vegada realitzades totes les operacions de liquidació. Per tant mai l'Ajuntament seria considerat com un successor universal amb possible assumpció de deutes, i la Fundació haurà d'extingir, en fase de liquidació, totes les relacions jurídiques amb tercers.  
Sèptim. Atenent l'article 47.14 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres, l'extinció de la fundació, liquidació d'esta, i destí donat als béns fundacionals.  
  
Vistos els preceptes legals citats, els articles 39 i 40 del Reglament de Fundacions de la Comunitat Valenciana (aprovat per Decret 68/2011, de 27 de maig, del Consell) i la resta de generals de pertinent aplicació, així com allò que s'ha informat per la Comissió del Protectorat de 19 de juny de 2012, resolc:  
  
Primer  
Ratificar l'acord d'extinció de la Fundació Museu del Taulell Manolo Safont de la Comunitat Valenciana, adoptat pel seu Patronat amb data 29 de febrer de 2012, en els termes descrits en esta resolució.  
  
  
Segon  
Inscriure en el Registre de Fundacions de la Comunitat Valenciana la ratificació de l'acord d'extinció esmentat.  
  
Tercer  
Establir com a destinatari dels béns i drets resultants de la liquidació l'Ajuntament d'Onda en els termes indicats en el fet tercer de la present resolució.  
Així mateix, es recorda que la liquidació de la Fundació s'haurà de realitzar en els termes expressats en l'article 26.1 de la Llei 8/1998, de 9 de desembre, de Fundacions de la Comunitat Valenciana, segons el qual:  
«L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que es realitzarà per part del Patronat de la fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat.  
  
Recaiguda esta, es procedirà a complir el que establix l'apartat següent, per a finalitzar la liquidació. Conclosa esta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre a què s'adjuntarà el certificat de l'acord aprovatori del balanç de liquidació, la ratificació d'este pel Protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el Registre, si resulten operacions pendents d'execució o formalització, hauran de ser dutes a terme pel Protectorat».  
  
Notifiqueu esta resolució que és definitiva en via administrativa i contra la qual es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, d'acord amb el que establixen els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de poder interposar, si és el cas, recurs potestatiu de reposició, en el termini d'un mes, comptador de l'endemà de la notificació, davant del conseller de Justícia i Benestar Social, o qualsevol altre recurs que considere procedent.  
  
  
València, 25 de juny de 2012.- El secretari autonòmic de Justícia: Antonio Gastaldi Mateo.